Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets beslutning om ændring af beslutning af 19. december 1996 om vedtagelse af et handlingsprogram for toldvæsenet i EF ('Told 2000')"(1)

(1999/C 138/01)

Rådet for Den Europæiske Union besluttede den 11. december 1998 under henvisning til EF-traktatens artikel 100A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Helmut Giesecke til ordfører. Sektionen vedtog sin udtalelse den 12. marts 1999.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 24. marts 1999, følgende udtalelse med 72 stemmer for, 2 imod og 2 hverken for eller imod.

1. Indledning

1.1. På baggrund af gennemførelsen af det indre marked, ikrafttrædelsen af traktaten om Den Europæiske Union og Fællesskabets udvidelse med nye stater vedtog Europa-Parlamentet og Rådet den 19. december 1996 et handlingsprogram for toldvæsenet i EF ("Told 2000"). Dette program lægger bl.a. op til:

- en hurtigere toldafvikling under hensyntagen til den hastige vækst i de grænseoverskridende varebevægelser

- bedre beskyttelse af Fællesskabets økonomiske interesser samt

- ensartede fremgangsmåder hos toldadministrationerne i alle EU's medlemsstater(2).

1.2. Handlingsprogrammets vifte af foranstaltninger omfattede

- sikring af effektiv, gennemsigtig og ensartet anvendelse af EF-retten ved hvert enkelt af Fællesskabets toldsteder

- udvikling af bedre arbejdsmetoder samt forbedring af de fælles uddannelsestiltag inden for rammerne af Matthæus-programmet

- forbedret information af og kommunikation med erhvervslivets aktører i EU

- arbejdsgruppers kritiske evaluering af praksis med hensyn til toldprocedurer og toldkontrol samt

- tilvejebringelse af internationale rammevilkår, som kan lette samarbejdet med kommende medlemsstater og associerede lande og desuden tilsikrer en bedre overvågning af de ydre grænser(3).

1.3. Som fastsat i beslutningen tilstillede Kommissionen den 24. juli 1998 - altså mindre end 18 måneder efter programmets faktiske ikrafttræden - Europa-Parlamentet og Rådet en foreløbig beretning om gennemførelsen af programmet "Told 2000"(4).

1.4. Denne beretning er hovedsagelig baseret på kommentarer fra fælles arbejdsgrupper - de såkaldte iagttager-teams - og indeholder dels anbefalinger vedrørende arbejdsmetoderne, dels forslag til justeringer af de pågældende retsforskrifter.

2. Kommissionens ændringsforslag

2.1. På denne baggrund foreslår Kommissionen en ændring eller tilpasning af beslutningen af 19. december 1996 til de nye krav. Ændringen går primært ud på følgende:

2.2. Samtlige aktioner, der vedrører arbejdsmetoder, informatisering og uddannelse af embedsmænd i toldadministrationerne, integreres i ét fælles retligt instrument og finansieres over én fælles budgetpost.

2.3. Programmets løbetid forlænges fra udgangen af år 2000 til 31. december 2002.

2.4. Kommissionen og medlemsstaterne udvikler nye kommunikations- og informationsudvekslingssystemer samt håndbøger og vejledninger; de sørger endvidere for, at disse bliver permanent operationelle.

2.5. Kommissionen og medlemsstaterne arrangerer udveksling af embedsmænd og afholder seminarer, hvori embedsmænd fra medlemsstaterne og Kommissionen kan deltage.

2.6. Programmet som helhed åbnes for de central- og østeuropæiske ansøgerlande samt Cypern og Malta; også Tyrkiet vil kunne deltage i bestemte EU-programmer.

2.7. Der nedsættes et rådgivende udvalg, der består af repræsentanter for medlemsstaterne, og som har Kommissionens repræsentant som formand.

2.8. Kommissionen skal aflægge beretning over for Europa-Parlamentet og Rådet om programmets gennemførelse, om det hensigtsmæssige i at videreføre det samt om dets fortsatte gennemførelse; beretningerne tilstilles ligeledes Det Økonomiske og Sociale Udvalg til orientering.

2.9. Til gennemførelse af programmet fastsættes for perioden fra 1. januar 1996 til 31. december 2002 en finansieringsramme på 142,3 mio. ECU. Knap halvdelen af dette beløb er øremærket til automatiseringen af forsendelsesproceduren.

3. Bemærkninger

3.1. I sin udtalelse af 13. september 1995(5) bakkede Det Økonomiske og Sociale Udvalg op om målsætningerne i programmet "Told 2000" og så frem til deres gennemførelse. Det er derfor kun naturligt, at ØSU også bifalder Kommissionens ændringsforslag, som hovedsagelig består i en logisk fremskrivning og en nødvendig videreudvikling af det oprindelige program.

3.2. ØSU ser det logiske i den integrering af alle programmets aktioner i ét enkelt retsinstrument og finansieringen heraf over én fælles budgetpost, som Kommissionen lægger vægt på i sin begrundelse. Indholdsmæssigt er der umiddelbart en tæt indbyrdes sammenhæng mellem de foreslåede tiltag, hvilket ikke kun gør det rimeligt, men ligefrem nødvendigt også at koble dem sammen på det retlige og finanieringsmæssige område. Dette skulle desuden kunne tilsikre en optimal anvendelse af budgetmidlerne.

3.3. I denne forbindelse går ØSU ud fra, at afkoblingen fra IDA-budgettet ikke betyder, at IDA-systemets principper opgives(6). Principperne i dette program - størst mulig omkostningseffektivitet, rationalisering ved opbygningen af net samt evne til at tilpasse sig den teknologiske udvikling - må og skal fortsat respekteres.

3.4. ØSU bifalder, at programmet forlænges med to år, dvs. indtil den 31. december 2002. Det resterende tidsrum på knap tre år må betragtes som passende, idet det på den ene side tager højde for programmets kompleksitet og på den anden side alligevel er overskueligt.

3.5. ØSU tilslutter sig principielt ideen om at udvikle nye kommunikations- og informationsudvekslingssystemer. Det må imidlertid sikres, at anvendelsen af informationsteknologi rent faktisk forbedrer EU-toldvæsenets effektivitet og ikke medfører ulemper for erhvervslivets aktører på grund af øget kontrolintensitet.

3.6. Da toldsatserne generelt er for nedadgående, bør kontrollen især fokusere på de varer og erhvervsaktører, hvis risikoprofil synes at berettige en øget kontrolindsats. Der bør udvikles passende risikoanalyseteknikker med henblik på udarbejdelsen af risikoprofiler. Disse teknikker skal anvendes så ensartet som muligt og løbende tilpasses den aktuelle udvikling.

3.7. For at sikre størst mulig ensartethed i anvendelsen af toldlovgivningen bifalder ØSU den udveksling af toldembedsmænd, som Kommissionen foreslår, og det samme gælder afholdelsen af videreuddannelsesseminarer på højt plan. Endvidere bifalder og understreger ØSU betydningen af den seneste tids praksis med også at indbyde fremtrædende erhvervsfolk. Dette bør så vidt muligt ske i alle medlemsstater. I denne forbindelse henviser ØSU til kommentarerne under pkt. 3.5 "Forbedret information af og kommunikation med erhvervslivet" i sin udtalelse CES 964/95 af 13.9.1995(7).

3.8. Formidlingen af faglig viden bør imidlertid stedse gå hånd i hånd med erkendelsen af, at alle toldmyndighedernes tiltag skal respektere proportionalitetsprincippet.

3.9. At programmet åbnes for de central- og østeuropæiske ansøgerlande samt Cypern og Malta, er en logisk konsekvens af disse landes planlagte EF-medlemskab. Da Tyrkiet jo er knyttet til EU med en toldunion, bør dette lands deltagelse i programmet være præget af imødekommenhed, så man på forhånd ikke giver indtryk af forskelsbehandling.

3.10. I forbindelse med disse programmer skal man være opmærksom på konsekvenserne af Amsterdam-traktatens ikrafttræden, herunder især den deri forankrede frie bevægelighed. Man bør tage højde for de bekymringer, som både Europa-Parlamentets undersøgelsesudvalg og Revisonsretten har givet udtryk for. Der bør også lægges vægt på det indbyrdes samarbejde mellem toldmyndighederne i disse lande.

3.11. ØSU gør opmærksom på, at man ligeledes bør udvise særlig imødekommenhed over for toldmyndighedernes informationsbehov i det øvrige europæiske økonomiske område, så der ikke opstår gnidninger i afviklingen af erhvervstransaktionerne.

3.12. ØSU tilslutter sig Kommissionens forslag om at nedsætte et rådgivende udvalg bestående af repræsentanter for medlemsstaterne. På den måde sikres det, at medlemsstaternes og deres toldadministrationers praktiske erfaringer medtages i programmet og tilgodeses i passende omfang under dets gennemførelse.

3.13. Afslutningsvis anmodes Kommissionen om årligt at tilstille ØSU en rapport om, hvordan og med hvilken effekt budgetmidlerne er blevet anvendt.

Bruxelles, den 24. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT C 396 af 19.12.1998, s. 13.

(2) EFT L 33 af 4.2.1997, s. 24.

(3) EFT C 301 af 13.11.1995, s. 5.

(4) KOM(1998) 471 endelig udg. af 24.7.1998.

(5) EFT C 301 af 13.9.1995, s. 5.

(6) EFT C 214 af 10.7.1998, s. 33.

(7) EFT C 301 af 13.9.1995, s. 5.